Einar Øgrey Brandsdal

Einar Øgrey Brandsdal (født 4. desember 1975 i Kristiansand) er en norsk gründer og forretningsmann. Han eier Brandsdal Group som har spesialisert seg innenfor blant annet netthandel og kosmetikk, og grunnla netthandelen.no og BliVakker.no i 2007.

Næringsliv 
Brandsdal startet Euronor i 1997. I 1999 etablerte han netthandelen.no sammen med Jahn-Fredrik Reme, og selskapet inngikk samarbeid med nettauksjonen QXL. Selskapets omsetning økte, men det gjorde også provisjonene til QXL og samarbeidet ble snart avsluttet. Mindre trafikk og uenighet om strategi førte til at det gikk dårlig, og Brandsdal lånte penger av sin bestefar for å kjøpe ut de andre aksjonærene. Fra 2003 begynte omsetningen å vokse, og i 2018 eide Bransdal Group Netthandelen, BliVakker og Cocopanda. I 2020 var omsetningen 1,3 mrd.

Engasjement og kontrovers 
Einar Øgrey Brandsdal har engasjert seg i forskjellige politiske saker, og støttet flere politiske partier, herunder Krf, Høyre og Tverrpolitisk Folkeliste. Han har markert seg som tilhenger av kutt i formuesskatt og sykelønn, men også for at de som har mest, skal skatte mest og at andre skatter kan erstatte formuesskatten for å skape balanse i statsbudsjettet. Brandsdal er tvillingpappa og har uttalt seg kritisk til fosterreduksjon. Han har oppgitt at den kristne troen er en stor del av hans liv, og i 2007 foreslo han å bygge en 50 meter høy Jesus-statue, lignende den i Rio de Janeiro.

Støtte til Frelsesarmeen 
I 2010 la en av hans ansatte en lapp i Frelsesarmeens julegryte om at han ville gi en halv million kroner. Gaven ble kjent fordi Frelsesarmeen ikke trodde det var sant. I 2012 deltok han i TV-Norges "Den hemmelige millionæren" der han arbeidet som frivillig hos Frelsesarmeen i Trondheim før han avslørte sin identitet.

Mobbing 
Musiker og forfatter Cornelius Jakhelln skrev i 2012 at han ble mobbet på ungdomsskolen. Brandsdal stilte etter det opp sammen med Jakhelln som en slags representant for mobberne, for slik å bidra til å skape forsoning.

Da filmen "Perleporten" fra 2023 kom ut ble den omtalt som "eit slags mobbeprosjekt"  og "mobbing forkledd som kunst".  Flere kalte filmen et forsøk på karakterdrap av Brandsdal. Avisen Dagen brukte overskriften "Har vi sett et mer brutalt karakterdrap i Norge?"  mens VG omtalte filmen som et slag "under bibelbeltestedet". Regissør Jonas Matzow Gulbransen uttalte at: "at fiksjonen kan forholde seg til virkeligheten selv om den ikke representerer den".

Kunstsilodebatten i Kristiansand 
I 2018 la Brandsdal inn bud på 50 millioner kroner for å kjøpe havnetomta der Sørlandets Kunstmuseum (SKMU) ønsket at det skulle bygges en kunst-silo for å stille ut Nicolai Tangens kunstsamling. Brandsdal hadde allerede markert seg som motstander av kunstsiloprosjektet, som i 2018 var anslått å ville koste 520 millioner (i 2021 var anslaget på 710 millioner), og han tilbød seg å gi tomta gratis til SKMU dersom Nicolai Tangen gav bort kunstsamlingen sin til SKMU eller Kristiansand kommune. Samlingen var per 2019 eid av Ako kunststiftelse, som Nicolai Tangen hadde opprettet, og SKMU hadde fått disposisjonsrett til en av to samlinger som Ako kunststiftelse skulle importere til Norge. Brandsdal hevdet at kunstsiloprosjektet var pengesløseri i en kommune med mange fattige barn.

Ble forsøkt boikottet 
I 2019, kort tid etter kommunevalget, ble Brandsdals firmaer gjenstand for oppfordring til boikott fra Ulrikke Falch og enkelte norske influensere fordi de var uenige i hans syn på tvillingabort og hans rolle under lokalvalget.

Facebook-gruppen «Sørlandsnyhetene» 
I 2017 opprettet Brandsdal Facebook-gruppen Sørlandsnyhetene, som han selv administrerte. I hovedsak ble gruppen den første tiden brukt til å kritisere prosessene rundt opprettelsen av Sørlandets Kunstmuseums kunstsilo i Kristiansand. Ifølge gruppen selv var gruppens formål å «levere nyheter av høy kvalitet og kritisk art til Sørlandet», men Sørlandsnyhetene fikk mye kritikk for å spre desinformasjon, personangrep og for å polarisere den politiske debatten i Kristiansand.

Etter valget i 2019 hevdet enkelte at Sørlandsnyhetene ble laget for å påvirke velgerne gjennom systematiske kampanjer mot kunstsiloen, som et ledd i en plan for å få en del av nettverket rundt Sørlandsnyhetene valgt inn i bystyret. Brandsdal trakk seg ut av Sørlandsnyhetene like før valget i 2019. Steinar J. Olsen vurderte i oktober 2019 å gå til massesøksmål mot Sørlandsnyhetene, men gjorde det ikke.

I januar 2020 bad politikerne Steinar J. Olsen, John G. Bernander, Arvid Grundekjøn, Cecilie Nissen, Melissa Lesamana og Harald Furre Partilovnemnda om å granske Bransdals pengestøtte til Sørlandsnyhetene for å finne ut om det var å anse som partistøtte til Demokratene og Tverrpolitisk Folkeliste. Jusprofessor Eivind Smith uttalte at: «(j)uridisk kan den være interessant blant annet fordi den kan skape behov for å gå opp noen grenser mellom hva som kan regnes som partifinansiering og andre former for økonomisk støtte til politisk aktivitet eller politiske formål.» 

Partilovnemnda uttalte i april 2020 at Brandsdal ikke hadde brutt noen regler og at «engasjement til fordel for eller imot bestemte saker, institusjoner eller personer, eller som alternativ til f.eks. stedets avis, kan ikke i seg selv regnes som støtte til partier med et program med tilsvarende innhold. Dette gjelder både når engasjementet kanaliseres gjennom sosiale medier og når det skjer på annet, mer tradisjonelt vis.» Partilovnemnda uttalte at kun detaljert innsyn i regnskaper fra Brandsdal Invest og Brandsdal personlig ville gjort det mulig å slå fast et eventuelt omfang av eventuell partifinansiering, men at: «nemnda ikke ser noe behov for å foreta slike videre undersøkelser i en sak som etter alt å dømme forstås best i lys av et til dels betent lokalpolitisk klima.»

Referanser 

Norske gründere